Unisa-studente woedend oor wending ná vraestelle uitlek‘n Skermskoot van die SMS-boodskap waarin ‘n eksamenvraestel te koop aangebied word. (Skermskoot: Verskaf) Studente aan die Universiteit van Suid-Afrika (Unisa) is woedend nadat die instelling bevind het dat vyf uit die agt vraestelle wat gedurende die Mei-Junie-eksamen uitgelek het, aan die einde van die jaar oorgeskryf sal moet word. Maroela Media verneem dat alle studente wat vir die modules FAC3701, MAC3701, ECS2602, ENG1501 en ENG1502 geregistreer is, die eksamen weer sal moet aflê ongeag of hul hulself skuldig gemaak het aan die koop van die uitgelekte vraestelle of nie. Die universiteit se besluit het veral studente in hul finale jaar warm onder die kraag aangesien dit hulle akademies ses maande terugsit en sommiges dus nie nou betyds aan voorvereistes sal voldoen wat nodig is vir hul toekomsplanne nie. ŉ Student wat by Unisa studeer wat op voorwaarde van anonimiteit met Maroela Media gepraat het, was veronderstel om twee modules die afgelope semester af te lê en dan vyf modules in die tweede semester om aan die einde van die jaar sy graad in rekeningkunde te verwerf. Hy sou dan kwalifiseer om aan die begin van volgende jaar vir die CTA-eksamen te registreer. Studente kan slegs aan die begin van die akademiese jaar vir dié eksamen registreer. Die student moet egter FAC3701 en MAC3701 oorskryf. “Om nou sewe vakke volgende semester te skryf en deur te kom, is onmoontlik. As ek dit nie slaag nie, kan ek eers in 2021 vir die CTA registreer. Dit sit my ses maande terug,” vertel hy. Die student verduidelik dat hy hoegenaamd nie ŉ probleem het om die vraestelle oor te skryf nie, maar hy wil dit wel vroeër skryf. Die student het saam met talle ander glo die versoek aan Unisa gerig, maar die versoek is nie aanvaar nie. Die student vertel hy verneem dat daar nou sprake van betogings op die digitale boodskapplatform Telegram is. ŉ Ander student, wat dieselfde vraestelle as die vorige student moet oorskryf, was veronderstel om in die tweede semester klaar te wees met haar studie. Sy studeer egter deeltyds en sal dus vier onbetaalde verlofdae moet neem om die ekstra twee vakke oor te skryf. Unisa-kampus. Foto: Izelle Jacobs / Unisa Sy vermoed dat dit ŉ personeellid/lede moes wees wat die vraestelle uitgelek het. “Die vraestelle kom by die eksamenlokaal aan, jy voel vertroud met die proses en dan gebeur dít. Dit is nie my skuld nie. Ek was eerlik en nou word ek benadeel. Dit moes iemand gewees het wat direkte toegang tot die vraestelle gehad het.” Sy is veral ontstoke aangesien daar ná die lek nog geen haan gekraai het oor wie verantwoordelik gehou word vir die situasie nie. Volgens haar staan die vraag soos ŉ paal bo water: “Wat gaan keer dat dit volgende semester weer gebeur?” ŉ Derde student het op haar beurt aan Maroela Media gesê sy is ŉ ouditeursklerk en het slegs drie vakke gekort voordat sy haar graad kon verwerf. Sy was veronderstel om teen Oktober vanjaar graad te vang en haar raadseksamen in November te skryf. Met die oorskryf en oponthoud sal sy die eksamen nou eers in Mei volgende jaar kan aflê. Sy vertel dat ŉ ouditeursklerk in dié stadium van sy of haar loopbaan maar min verdien en dat sy so gou moontlik die raadseksamen wou aflê om meer te verdien. “Ek voel dit is bitter onregverdig van die universiteit om dit aan ons te doen. Dit was nie ons fout dat die vraestelle uitgelek het nie. Dit is die universiteit se verantwoordelik om ons as studente te beskerm en seker te maak dat sou [’n vraestel] lek, die persoon wat dit uitgelek en verkoop het, geïdentifiseer word. Ek is geweldig geskok met hoe Unisa die situasie hanteer,” vertel die student. “Dit is my toekoms wat op die spel is. Dit is my brood en botter.” Ná herhaalde pogings kon Unisa se woordvoerder nie vir kommentaar bereik nie. Dit is nie duidelik of iemand al in verband met die uitlek van vraestelle aangekeer is nie. Lees alle vorige berigte rondom die onlangse ongerymdhede by Unisa hier.